Max se bydrae is van waarde | Netwerk24
Max se bydrae is van waarde
Deur Amanda Botha, Vredehoek 22 Januarie 2019 00:00
Dat Max du Preez se rubriek "Skuinskyk" op sy versoek ten einde geloop het, skep die geleentheid om sy bydrae as meningsvormer te erken.
Hy het 'n bydrae gelewer wat kritiese gesprek gestimuleer het en baie mense, wit Afrikaners spesifiek, op 'n ánder en wyer manier kon laat omgaan met die werklikhede van 'n droewe erfenis. Met helder denke, 'n oop kop en medemenslikheid het hy sy lesers gelei om 'n regstelling te doen.
'n Stormram was hy wel soms, maar dankie vir die kraalhekke wat hy só kon platloop. Hy is in sy bepeinsing realisties en pragmaties, en sy kritiek is altyd oor die saak en die beginsel.
Dat hy sy integriteit as meningsvormer oor bykans 40 jaar kon volhou en geslaag het om 'n politieke bewustheid te skep waarin ook tred gehou word met mense se feilbaarheid, is 'n prestasie wat min hom kan nadoen.